

Znanstvenoraziskovalni center Slovenske akademije znanosti in umetnosti, na podlagi VII. točke Metodologije za razporeditev sredstev S-ZRD-O, ki je del Pravilnika o stabilnem financiranju ZRC SAZU (št. P-2022-2 in P-2023-1), objavlja

**Interni razpis ZRC SAZU**

**za financiranje aktivnosti gostovanja tujih raziskovalk in raziskovalcev v okviru Razvojnega stebra financiranja na ZRC SAZU (Shema 4, Razpis MP\_2025-2)**

**1. Predmet internega razpisa**

Predmet razpisa je enomesečno gostovanje tujih raziskovalk in raziskovalcev na ZRC SAZU. Njegov namen je vzpostavitev novih sodelovanj z raziskovalkami in raziskovalci na začetku kariere, ki nameravajo z ZRC SAZU prijaviti MSCA projekt in sodelovanje z uveljavljenimi raziskovalci in raziskovalkami ter njihovimi ustanovami, ki lahko prinese raziskovalne rezultate in trajnejše institucionalno povezovanje.

Razpis je namenjen vsem raziskovalkam in raziskovalcem z doktoratom, ne glede na področje ali karierno stopnjo.

**2. Obvezni rezultati aktivnosti**

Pri podshemi MSCA: oddan projektni predlog iz Okvirnega programa, natančneje MSCA, pri katerem je ZRC SAZU ustanova gostiteljica;

Pri podshemi uveljavljena raziskovalka ali raziskovalec: novo (potencialno dolgoročno) institucionalno sodelovanje in eno predavanje za interno javnost v času gostovanja.

**3. Pogoji**

Prijavlja se gostujoči raziskovalec oz. raziskovalka, ki mora najti gostiteljico oz. gostitelja na ZRC SAZU. Slednji mora biti na dan objave razpisa zaposlen na ZRC SAZU najmanj v obsegu 50 % polnega delovnega časa. Pri gostitelju oziroma gostiteljici, ki bo hkrati tudi v mentorski vlogi v MSCA prijavi, mora miniti od zagovora doktorata najmanj 4 leta.

Vsebina mora biti povezana z raziskovalnim programom, v okviru katerega deluje gostitelj oziroma gostiteljica.

**4. Financiranje**

Na voljo je 1.500 EUR za kritje stroškov prevoza in dnevnic ter bivanje v Domu podiplomcev (če garsonjera ni na voljo, se sredstva povečajo za 1.500 EUR).

Delovna uspešnost in povečan obseg dela nista upravičen strošek.

**5. Kriteriji ocenjevanja**

Pri podshemi MSCA:

- potencial predlagane prijave in sodelovanja s predlaganim mentorjem oz. mentorico za kakovostno in konkurenčno vlogo na razpis MSCA;

Pri podshemi uveljavljeni raziskovalec oziroma raziskovalka:

- relevantnost gostovanja za vzpostavitev sodelovanja z raziskovalno ustanovo, od koder prihaja gostujoči uveljavljeni raziskovalec oziroma raziskovalka in ustvarjanje trajnejših mednarodnih raziskovalnih povezav;

Pri obeh podshemah:

- raziskovalna odličnost gostujočega raziskovalca oziroma raziskovalke,

- relevantnost predlaganih aktivnosti za programsko oziroma raziskovalno skupino gostiteljico.

**6. Način izbora oziroma ocenjevanja prijav**

Vse prijave bomo pregledali v Raziskovalni pisarni, in sicer z vidika popolnosti, izpolnjevanja pogojev in načrtovanega izpolnjevanja rezultatov.

Izbirni postopek bo izvedla Delovna skupina za steber Usposobljeni in učinkoviti zaposleni (DS UUZ).

**7. Odločitev o izboru**

DS UUZ bo pripravila predlog, ki ga bo posredovala direktorju, ki bo sprejel dokončno odločitev o financiranju. Izbrani prijavitelji oziroma prijaviteljice bodo prejeli sklep, ki bo osnova za odprtje stroškovnega mesta na inštitutu.

**8. Okvirna višina sredstev**

Višina sredstev na razpisu bo določena v začetku leta 2025, ko bomo s strani ARIS-a pozvani k pripravi finančnega načrta RSF po ekonomskih namenih. Pri višini sredstev bomo upoštevali analizo izvedenih aktivnosti in izkušenj preteklih let.

**9. Obdobje in začetek financiranja**

Izbrane aktivnosti se financirajo v koledarskem letu 2025.

Po zaključku financiranja (ali najpozneje ob koncu koledarskega leta) morajo nosilci oziroma nosilke pripraviti kratko vsebinsko poročilo o izvedenih aktivnostih.

Dodeljena sredstva, ki v tekočem letu ne bodo porabljena, se vrnejo v skupni proračun Razvojnega stebra financiranja.

**10. Dokumentacija za izvedbo razpisa**

Obrazec 4: Vsebina

**11. Oddaja prijav – način, oblika in rok**

Rok oddaje prijav je 15. marec 2025. Prijaviteljice oziroma prijavitelji bodo o izidu obveščeni najpozneje 31. marca 2025. Prijave naj bodo oddane v elektronski obliki na e-naslov RSF\_razpisi@zrc-sazu.si. Prijavi se priloži obrazec v “.pdf” obliki. Obrazec je lahko podpisan elektronsko ali lastnoročno. V zadevo e-sporočila vpišite: “PRIJAVA NA RAZPIS MEDNARODNI PREBOJ – SHEMA 4”.

**12. Dodatne informacije**

Dodatne informacije v zvezi z razpisom dobijo vsi zainteresirani pri dr. Mimi Urbanc (tel. št.: 01 4706 354; e-naslov mimi.urbanc@zrc-sazu.si).

dr. Oto Luthar

direktor